SKRIFTLIG FORESPØRGSEL E-3352/00

af Rosa Miguélez Ramos (PSE) til Kommissionen

(27. oktober 2000)

Om: Generaldirektoratet for Fiskeris strategi i Stillehavet

Den aftale, som forvaltes af Tunkommissionen for Det Vestlige Stillehav, blev undertegnet på MHLC 7-mødet den 20. august-5. september 2000 af samtlige deltagerlande med undtagelse af Japan, Sydkorea, Kina og Tongo. Trods generaldirektør Schmidts løfte var Kommissionen ikke til stede. Der påregnes afholdt et nyt møde om kort tid med henblik på disse landes undertegnelse. Sektoren har ikke et klart billede af EU's rolle i MHLC-processen.

Den europæiske fiskerisektor er ikke blot bekymret over, at Generaldirektoratet for Fiskeri har accepteret at spille en marginal rolle i forbindelse med fiskeriaftalerne i Stillehavet, men også over manglen på fremskridt i forhandlingerne om aftaler med landene i området, og den klager over, at Kommissionen hverken har udvist interesse eller kan fremlægge resultater.

Kan Kommissionen forklare, hvilke mål og strategier den følger for at opnå fiskerimuligheder i Stillehavet for vore fiskerfartøjer?

Hvilke skridt er Kommissionen i færd med at tage for at nå frem til en fiskeriaftale med Kiribati?

Svar afgivet på Kommissionens vegne af Franz Fischler

(30. november 2000)

Siden det tredje møde i juni 1998 i MHLC (Multilateral High Level Conference) har Kommissionen på Fællesskabets vegne deltaget aktivt i møderne, bl.a. for at give udtryk for sit ønske om at deltage i arbejdet og tiltræde The Convention on the Central and Eastern Pacific (CCEP) som fuldgyldigt medlem. Den har ligeledes anmodet om at deltage i foreløbige drøftelser, som skal afholdes inden oprettelsen af de organer, der er nævnt i konventionen. Derudover har Fællesskabet gjort en aktiv indsats for at overbevise de stater, der har været med i forhandlingerne, om dets vilje til at samarbejde og bidrage til bevarelse og forvaltning af ressourcerne i det centrale og vestlige Stillehav.

Kommissionen er den første til at beklage, at dens bestræbelser ikke har båret frugt. I april 2000 fik de 16 medlemmer af Fiskeriagenturet for Det Sydlige Stillehav (FFA), der er en regional organisation af østaterne i Stillehavet, samt Australien og New Zealand, vedtaget en resolution, der udelukker alle nye parter fra forhandlingerne om den ny konvention og de foreløbige drøftelser. Derfor har Fællesskabet ikke været i stand til at fortsætte bestræbelserne. I lyset heraf mente Fællesskabet ikke, at der var nogen grund til at deltage i det syvende og endelige møde i MHLC i september 2000, hvor konventionens ordlyd, der for størstedelens vedkommende allerede var blevet fastlagt ved det foregående møde, blev officielt vedtaget.

Ikke desto mindre har Kommissionen ikke i sinde at opgive bestræbelserne for effektivt at bidrage til bevarelsen og forvaltningen af fiskebestandene i området og forsvare den del af Fællesskabets fiskeriflåde, der fisker dér, eller som kan forventes at gøre det. Kommissionen vil undersøge, hvilke muligheder den har, og på baggrund heraf foreslå en strategi, der overholder dens forpligtelser i henhold til international havret. Den påtager sig at forelægge medlemsstaterne og Parlamentet sine forslag.

Hvad angår en eventuel bilateral aftale med Kiribati og i lyset af ovenstående er Kommissionen ved at overveje de forskellige aspekter af denne sag og undersøge konsekvenserne heraf for hele det centrale og vestlige Stillehav.